Нулевікі
*Васіль Вітка*

Мы з ім — даўнія знаёмцы

I сябруем з першых дзён,

А сустрэліся ў нулёўцы,

Як прыйшоў у школу ён.

— Як нам зваць цябе? — спытаўся

Сябрука малога я.

I, адзіны ва ўсім класе,

Ён не знаў свайго імя.

Пачалі пытаць таксама

Дзеці ўсе, увесь наш клас:

— Як жа кліча цябе мама:

Пеця, Павел, Апанас?

— Не, — сказаў нам незнаёмы,

У мяне імёнаў шмат.

Называюся я дома:

Сын, унук, пляменнік, брат.

Ну, а клічуць, хто як хоча:

Баба — коцік, дзед — каточак.

Тата кажа: — Любата

У хаце мець свайго ката.

Вельмі ж любяць яго мышы,

Ім каток дзяцей калыша..

— Мяў! — сястра мяне гукае,

Што зусім яшчэ малая, —

I мяне пакалышы,

Хвосцікам паварушы!

Калі ладжу я з сястрою,

Мама ў радасным настроі

I заўсёды дадае:

— Ах вы, лапачкі мае!..

Прыязджае ў госці цёця,

Называе мяне: коця.

Паспрабуй не адгукніся:

— Дзе ты, коця, дзе ты, кіса?

Ну, і людзі, ну, народ,

Проста не хапае сіл.

Хіба ж я і праўда — кот?

Я шэсць год ужо Васіль!

Строгі ў нас дырэктар школы,

Але добры і вясёлы.

Ён сказаў: — Наталля Іванаўна

Пачынайце

Усё нанава.

Пачынайце ўсё з нуля,

Буду памагаць вам я.

Бачу, вартыя ў вас хлопцы

I дзяўчаткі — у нулёўцы.

Падабраўся ў самы раз

Лепшы клас якраз для вас,

Той, які хацелі вы.

Для ўсёй школы ён апорны,

Паказальны і узорны,

Бо вядома ж — нулявы!

Мы Іванаўну Наталлю

Палюбілі з таго дня,

Мы з настаўніцаю сталі,

Як найлепшая радня.

— Добры дзень!

 Надзеньце тапкі,

Сядзьце ўсе і хорам гучна

Адкажыце, хто вы, лапкі?

— Нат Іванаўна, мы — вучні!

3 вамі пачалі здаля,

3 вамі пачалі з нуля,

А што школе невядома —

Кожны наганяе дома.

Як вучыцца на выдатна —

Ведаюць і дзед, і бабка.

Вучань, да навукі здатны,

Ён — не кіска і не лапка.

Не рашаецца задача —

Ён не хныча і не плача.

Няхай тата з мамай самі,

Самі хліпаюць насамі.

Хай паплачуць і паскачуць —

Памагаць жа трэба сыну.

Справяцца з малой задачай —

Я ім большую падкіну.

Бо дырэктар нашай школы,

Хоць і строгі, а вясёлы,

Кажа, ёсць закон такі

I на тым стаіць зямля,

Што мы ўсе — нулевікі,

Пачыналі ўсе з нуля!